রোববার গাজীপুর নির্বাচন নিয়ে নির্বাচন ভবনে প্রধান নির্বাচন কমিশনার (সিইসি) কেএম নূরুল হুদার সঙ্গে বৈঠক করে বিএনপির একটি প্রতিনিধি দল। নির্বাচন অবাধ, সুষ্ঠু ও নিরপেক্ষ করতে গাজীপুর সিটির পুলিশ সুপারকে ফের প্রত্যাহার করতে নির্বাচন কমিশনকে (ইসি) অনুরোধ করেছেন তারা। প্রতিনিধি দলের নেতা বিএনপির স্থায়ী কমিটির সদস্য ড. আবদুল মঈন খান বলেন, আশঙ্কা আছে বলেই তো আলোচনা করছি। গাজীপুরে ১১ লাখ ভোটার। এরা যদি নির্বিঘ্নে ভোট দিতে না পারে, তাহলে তার প্রভাব সীমাবদ্ধ গাজীপুরে থাকবে না, এর প্রভাব জাতীয় নির্বাচনেও পড়বে। এর আগে সংবাদ সম্মেলন করে ভোটের পরিবেশ নিয়ে আবারও শঙ্কার কথা বলেছেন গাজীপুর সিটি করপোরেশন নির্বাচনে বিএনপির প্রার্থী হাসান উদ্দিন সরকার। তিনি বলেন, শেষ মুহূর্তের আবহাওয়া সুবিধার মনে হচ্ছে না।